‘હવે આ બીજને ક્યાં વાવવાં...’ તે વિચારવા લાગ્યો. અચાનક તેના મગજમાં વિચાર આવ્યો. ધરતીની પીઠ પર આલેખાયેલ ભીની રેખાની જેમ આ વિસ્તારમાં વહેતાં આ ઝરણામાં વેરી દઉં તો ? કદાચ સમય જતાં આ બીજ આપોઆપ જ અંકુરિત થઈ જશે. તેને સિંચન પણ કરવું નહીં પડે. ભવિષ્યમાં વૃક્ષ ફળ ફૂલ આપવા લાગશે. એવા સેંકડો વૃક્ષોમાં કોઈ ને મોટું બીજ વાળું ફળ આવશે. ફરી નવા અંકુર ફૂટશે. એવું બને કે આ પ્રક્રિયા સતત ચાલતી રહે અને તેના કારણે ઝરણું જ્યાંથી નિકળે છે ત્યાં સુધીના આખા વિસ્તારમાં બંને કાંઠે નિસર્ગ ખીલી ઉઠે. તેની હરિયાળીમાં હું અમર થઈ જઈશ.